1.Uvod

Komisija je 2. decembra 2015 sprejela akcijski načrt EU za krožno gospodarstvo, ki omogoča spremembe s pomembnim potencialom za nova delovna mesta in rast ter spodbujanjem trajnostnih načinov proizvodnje in porabe v skladu z zavezami EU iz agende za trajnostni razvoj do leta 2030.

V akcijskem načrtu je poudarjeno, da je za prehod na bolj krožno gospodarstvo potrebno ukrepanje v celotnem življenjskem krogu proizvoda: od proizvodnje do oblikovanja trgov za „sekundarne“ surovine (tj. pridobljene iz odpadkov). Ravnanje z odpadki je eno od glavnih področij, na katerem so potrebne in izvedljive nadaljnje izboljšave: izboljšanje preprečevanja nastajanja, ponovne uporabe in recikliranja odpadkov so glavni cilji akcijskega načrta in zakonodajnega svežnja o odpadkih.

Z doseganjem teh ciljev se lahko ustvarijo realne gospodarske priložnosti, izboljša dobava surovin industriji, ustvarijo delovna mesta na lokalni ravni in utrdi vodilna vloga Evrope v sektorju zelenih tehnologij, ki ima dokazan potencial za rast tudi na svetovni ravni. V EU se je proizvodnja blaga in storitev na enoto bruto domačega proizvoda v zadnjem desetletju povečala za več kot 50 %, zaposlenost, povezana s to proizvodnjo, pa se je povečala za več kot 4 milijone ekvivalentov polnega delovnega časa. Na svetovni ravni Svetovna banka ocenjuje, da bo v naslednjih desetih letih vloženih 6 bilijonov EUR v čiste tehnologije v državah v razvoju, pri čemer bo približno 1,6 bilijona EUR na voljo za MSP.

Za izkoriščanje tega potenciala, spodbujanje inovacij in preprečevanje morebitnih gospodarskih izgub zaradi nasedlih naložb morajo biti naložbe v novo zmogljivost za obdelavo odpadkov umeščene v dolgoročno perspektivo krožnega gospodarstva in usklajene s hierarhijo ravnanja z odpadki v EU, v skladu s katero so možnosti ravnanja z odpadki razvrščene glede na njihovo trajnost, najpomembnejša pa sta preprečevanje nastajanja in recikliranje odpadkov. Zakonodaja EU o odpadkih, vključno z nedavnimi predlogi za višje cilje glede recikliranja komunalnih odpadkov in odpadne embalaže ter za zmanjšanje odlaganja na odlagališčih, temelji na hierarhiji ravnanja z odpadki, njen cilj pa je ravnanje z odpadki preusmeriti v višje stopnje hierarhije, tj. v preprečevanje nastajanja, ponovno uporabo in recikliranje.

To sporočilo se osredotoča na energijsko predelavo odpadkov in njeno vlogo v krožnem gospodarstvu. Pridobivanje energije iz odpadkov je širok pojem, ki zajema veliko več kot sežiganje odpadkov. Vključuje različne postopke obdelave odpadkov za proizvajanje energije (npr. v obliki električne energije ali toplote ali za proizvodnjo goriva, pridobljenega iz odpadkov), pri čemer ima vsak od njih različne okoljske učinke in potencial za krožno gospodarstvo.

Glavni cilj tega sporočila je zagotoviti, da energijska predelava odpadkov v EU podpira cilje akcijskega načrta za krožno gospodarstvo in da se pri njej strogo upošteva hierarhija ravnanja z odpadki v EU. V sporočilu je tudi proučeno, kako je mogoče optimizirati vlogo postopkov za pridobivanje energije iz odpadkov, da bi prispevala k doseganju ciljev, določenih v strategiji za energetsko unijo in Pariškem sporazumu. Hkrati bi moral pristop k pridobivanju energije iz odpadkov, opisan v tem sporočilu, s poudarjanjem dokazano energijsko učinkovitih tehnologij zagotoviti spodbude za inovacije in prispevati k ustvarjanju visokokakovostnih delovnih mest.

Da bi se dosegli ti cilji, sporočilo:

−pojasnjuje, kakšen je položaj različnih postopkov za pridobivanje energije iz odpadkov v hierarhiji ravnanja z odpadki in kaj to pomeni za javnofinančno pomoč (oddelek 2);

−zagotavlja smernice za države članice o tem, kako bolje izkoristiti ekonomske instrumente in načrtovanje zmogljivosti, da se preprečijo ali odpravijo morebitne presežne zmogljivosti pri sežiganju odpadkov (oddelek 3), ter

−opredeljuje tehnologijo in postopke, ki imajo trenutno največji potencial za optimiziranje izkoristka energije in materialov, ob upoštevanju pričakovanih sprememb v surovinah za postopke za pridobivanje energije iz odpadkov (oddelek 4).

2.Položaj postopkov za pridobivanje energije iz odpadkov v hierarhiji ravnanja z odpadki in vloga javnofinančne pomoči